初二日許公度使君來自西坑賊寨見訪
作者：方回
朝代：宋

paragraphs: 曰予視賊壘，雨且二十日。
山行屢顛仆，泥行馬沒膝。
火攻未可施，諸軍睨空碧。
小醜膽氣粗，亦有砲與石。
持榜以招之，貸命續糧食。
彼謂一下山，求活豈可得。
使君廉且慈，眉攢咽爲塞。
未必皆凶徒，脅從十有七。
暴露數月矣，武將正憤悒。
合圍焉肯退，但欲事鏖擊。
天意不肯晴，詎不念冤抑。
渠魁謀遁逃，所幸已就執。
焉得遂兩解，曲赦與抆拭。